Dieet volgens bloedgroep? | Health24
Posted by: Anton | 2011/04/06
Dieet volgens bloedgroep?
Hi dietdoc, ek het al per geleentheid gehoor dat ''n mens ''n dieet kan volg deur jou spesifieke bloedgroep. Is dit waar en is dit ''n bekostigbare dieet? Wil ook weet of dit waar is dat bv. broccoli goed is vir een persoon maar nie noodwendig vir ''n ander persoon nie?
Ek is nie oortuig dat die sg. 'bloedgroep diëte' op streng wetenskaplike feite gegrond is nie en ek het ook nog nooit 'n wetenskaplike artikel daaroor gelees nie. Wat die koste aanbetref, sal dit raadsaam wees om die boek wat deur D'Adamo geskryf is by 'n boekwinkel of deur die Internet te bekom en dan self daaroor te besluit. Dit is 'n feit soos die ou spreekwoord sê dat "een se brood, is die ander se nood' en dit is ook op kosse van toepassing. As ons kyk na broccoli wat jy genoem het, dan is broccoli 'n uitstekend kos was ryk is aan beskermende voedingstowwe soos beta-karoteen en vesel. Broccoli soos al die koolsoorte wat aan die Brassica familie behoort, is aangewys as 'kanker-beskermende' voedsels. Maar as 'n persoon bv. intolerant of allergies is vir een van die komponente wat in die Brassica familie voorkom (bv. swawel) dan kan 'n kos soos broccoli baie ongemak veroorsaak (winde, maagkrampe, ens). Indien 'n kossoort 'n persoon laat sleg voel, is dit altyd raadsaam om dit te vermy, afgesien van die voedingswaarde daarvan. Daar is ook ander bronne van beta-karoteen (bv. pampoen, wortels, patats, ens), wat jy kan gebruik om dit te vervang.